» ¡ Lik toq'o' wach ralaq alaq aj k'utunel re ri tzijpixab' y alaq fariseos ! ¡ Xa keb' palaj alaq ! Ma kaya alaq che ri Dios ri diezmo alaq re ri arweno , re ri anix y re ri kominox . No'j na kok ta alaq il che ruk'u'xib'al ri Tzij Pixab' re ri Dios : Wa' e ri ka'an alaq ri usuk' , ri kak'ut alaq ri k'axna'b'al k'u'x alaq chike jujun chik y ri kakub'i' k'u'x alaq ruk' ri Dios . Lik chirajawaxik k'u ri' ka'an alaq taq wa' , junam ruk' ri kaya ri diezmo alaq .